REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/130-16

23. jun 2016. godine

B e o g r a d

**Z A P I S N I K**

**PRVE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 22. JUNA 2016. GODINE**

Sednica je počela u 13,00 časova.

Sednicom je predsedavao narodni poslanik Miletić Mihajlović, u skladu sa članom 25. stav 2. Poslovnika Narodne skupštine.

Sednici su prisustvovali: Aleksandar Martinović, Biljana Pantić Pilja, Jovan Palalić, Slaviša Bulatović, Žarko Mićin, Đorđe Komlenski, Vladan Zagrađanin, Vjerica Radeta, Sreto Perić, Dušan Pavlović, Petar Petrović i Balint Pastor, članovi Odbora, kao i zamenici članova: Stanija Kompirović (zamenik Aleksandra Martinovića), Marko Parezanović (zamenik Katarine Rakić) i Danijela Stojadinović (zamenik Vladana Zagrađanina).

Sednici nisu prisustvovali članovi Odbora: Mihailo Jokić, Duššan Petrović i Nataša Mićić, kao ni njihovi zamenici.

Predsedavajući je konstatovao da su ispunjeni uslovi za rad i odlučivanje, te je upoznao članove Odbora sa tačkama određenog Dnevnog reda:

1. Izbor predsednika Odbora;
2. Izbor zamenika predsednika Odbora.

**PRVA TAČKA**: Izbor predsednika Odbora.

Predsedavajući je predložio narodnog poslanika Petra Petrovića za predsednika Odbora i pozvao članove Odbora da daju svoje predloge.

**Vjerica Radeta** je istakla da skupštinska većina predlaže kandidate za izbor predsednika i zamenika predsednika Odbora, ali je iznela pricipijelni stav da nije dobro što nije nastavljeno sa započetim konsultacijama.

Naglasila je da je postignut dogovor o tome koliko koja poslanička grupa treba da ima članova i zamenika članova u odborima, ali da na konsultacijama nije bilo reči o tome koliko predsednika i zamenika predsednika i kojih odbora bi trebalo da pripadne svakoj posllaničkoj grupi, što, po njenom mišljenju, nije dobra parlamentarna praksa.

Rekla je da iz razloga koje je navela, članovi Odbora za pravosuđe, državnu upravu i loklanu samoupravu iz poslaničke grupe Srpske radikalne stranke neće glasati prilikom izbora predsednika Odbora, izražavajući na taj način svoj principijelni stav, koji se ne odnosi na ličnost predloženog narodnog poslanika za predsednika Odbora, već je izraz neslaganja sa situacijom da proces konsultacija nije doveden do kraja.

**Dušan Pavlović** je takođe, izrazio neslaganje što nije postojao dogovor u vezi sa izborom predsednika i zamenika predsednika skupštinskih odbora, zbog čega će i članovi Odbora ispred poslaničke grupe Dosta je bilo, ostati uzdržani prilikom glasanja za izbor predsednika i zamenika predsednika Odbora.

Kako se više niko od članova Odbora nije javio za reč, predsedavajući je stavio na glasanje predlog da za predsednika Odbora za pravosuđe, državnu upravu i loklanu samoupravu bude izabran narodni poslanik Petar Petrović.

Članovi Odbora su **većinom glasova – 11 ZA,** **jednim uzdržanim i dvoje nije glasalo,** USVOJILI predlog da za predsednika Odbora za pravosuđe državnu upravu i lokalnu samoupravu bude izabran narodni poslanik Petar Petrović.

Nakon izbora za predsednika Odbora, Petar Petrović je preuzeo predsedavanje sednicom, zahvalivši se članovima Odbora koji su glasali za njegov izbor, kao i članovima Odbora koji su principijelno zastupali stavove svojih poslaničkih grupa.

**DRUGA TAČKA -** Izbor zamenika predsednika Odbora.

**Petar Petrović** je predložio da za zamenika predsednika Odbora za pravosuđe, državnu upravu i loklanu samoupravu bude izabrana Biljana Pantić Pilja, diplomirani pravnik i uvaženi advokat.

Kako niko od članova Odbora nije imao drugih predloga, predsednik je stavio na glasanje predlog da za zamenika predsednika Odbora za pravosuđe, državnu upravu i lokalnu samoupravu bude izabrana narodni poslanik Biljana Pantić Pilja.

Članovi Odbora su **većinom glasova – 11 ZA,** **jednim uzdržanim i dvoje nije glasalo,** USVOJILI predlog da za zamenika predsednika Odbora za pravosuđe državnu upravu i lokalnu samoupravu bude izabrana narodni poslanik Biljana Pantić Pilja.

Sednica je zaključena u 13,15 časova.

SEKRETAR ODBORA PREDSEDNIK ODBORA

Sanja Pecelj Petar Petrović